**Din ce a fost să-mi spuneţi ce-a rămas**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Atracţie? Să fi fost cândva,

Cu douăzeci de ani în urmă.

Acum, atraşi de altceva,

Abia de se mai ţin de mână.

Pasiune? Cred c-a existat

Cândva, la prima întâlnire,

În ziua-n care-au degustat,

Dezlănţuiţi, din fericire.

Iubire? –A fost în viaţa lor

Şi au nutrit-o, preţ de-o vară,

Când sentimentul orbitor

L-a pus pe el ca să o ceară.

Emoţii? Sigur au avut,

Atunci când a venit pe lume

Întâiul lor copil născut

Şi căutau să-i dea un nume.

Rutina? I-a schimbat complet

Şi ce-a rămas din fostul cuplu,

Este aproape un schelet,

Fără de sentimente, suplu...